राहुल गांधी की कैलाश मानसरोवर यात्र के इर्दगिर्द चल रहे जवाब-सवाल और राष्ट्रीय स्वयंसेवक संघ के सरसंघचालक मोहन भागवत द्वारा अमेरिका की धरती पर किए गए हिंदू एकता के आग्रह ने एक बार फिर हमारे लोकतंत्र के उन आयामों को मंचस्थ कर दिया है जिन्हें अब बेझिझक ‘हिंदू आयाम’ करार दिया जा सकता है। दरअसल, सारी बहस ही हिंदू होने और उसके लोकतंत्र से ताल्लुक के बारे में हो रही है। इस लिहाज से यह एक ऐसा समय है जिसकी आहटें नब्बे के दशक के उस दौर में भी नहीं सुनाई पड़ी थीं जब राम जन्मभूमि आंदोलन पूरे आवेग से चल रहा था। उस समय लोकतंत्र और हिंदू अस्मिता का रिश्ता केवल संघ परिवार की तरफ से ही व्यक्त होता था, और दूसरा पक्ष उस आग्रह का निषेध करता नजर आता था। आज संघ परिवार के अलावा और भी कई राजनीतिक शक्तियों के पास एक ब्रश है जिसके जरिये वे लोकतंत्र को हिंदू रंगों में रंग देना चाहती हैं। उन सभी का दावा है कि लोकतंत्र को बेहतर ढंग से हिंदू बनाने का सबसे अच्छा फामरूला उन्हीं के पास है।